383 Madison Avenue

383 Madison Avenue ye un edificiu d'oficines de la ciudá d'Estaos Xuníos de Nueva York. Ta asitiáu na avenida Madison (Madison Avenue), ente les cais 46 (46th Street) y 47 (47th Street). Conocíu previemente como Bear Stearns Building, yera la sede mundial d'esi bancu d'inversiones dende la construcción del edificiu hasta la quiebra de Bear Stearns y la so posterior venta, en 2008, a JP Morgan Chase.

Diseñáu por David Childs, del estudiu d'arquiteutura Skidmore, Owings & Merrill LLP, tien un altor de 230 m (755 pies) y 47 pisos, con un total de 110.000 m² d'espaciu útil. L'edificiu tien forma de torre octogonal, que se llevanta perriba d'un podiu cuadráu de ocho pisos d'altor. Recubiertu de cristal y paneles de granito, el cumal de la torre tien una corona de cristal de 22 m que s'ilumina pela nueche. L'esterior del rascacielos tien un diseñu distintu al estilu funcionalista de los edificios que lu arrodien, y esto fai que les opiniones sobre la so guapura nun seyan unánimes. Propiedá, como yá dixéramos, de JP Morgan Chase dende que se ficiera cargu de Bear Sterns tres la so quiebra, tien un valor estimáu (2008) de 1.100-1.400 millones de dólares.

Nel solar qu'ocupa esti edificiu hubo planes pa construyir, na década de 1980, una torre de 72 pisos. L'edificiu, conocíu como Travelstead Tower, fuera diseñáu por Kohn Pedersen Fox, y inxamás llegó a construyise.

 Referencies 

 Enllaces esternos 
  El 383 Madison Avenue na web Emporis.com
  Modelu dixital en 3D del edificiu en Google 3D Warehouse 
  La nonata Travelstead Tower na web Skyscraperpage.com

Categoría:Arquiteutura d'Estaos Xuníos
Categoría:Rascacielos de Nueva York